Džju Vendžjin

Džju Vendžjin (; g. 1991 m. sausio 31 d. Šanchajuje) – Kinijos šachmatininkė, septynioliktoji pasaulio moterų klasikinių šachmatų čempionė (2018 m.)

Kinijos moterų šachmatų čempionė (2010, 2014).

Nuo 2009 m. moterų didmeistrė. 2014 m. FIDE pripažino jai didmeistrio titulą.

Kinijos čempionatai 

Džju Vendžjin dalyvauja savo šalies čempionatuose: 2010 m. ji laimėjo Kinijos moterų šachmatų čempionatą (8 tšk. iš 11), o 2014 m. antrą kartą tapo Kinijos moterų šachmatų čempione (8,5 iš 11).

Azijos moterų šachmatų čempionatai 

Dalyvaudama 2004 m. gruodžio 4-11 d. Beirute vykusiame Azijos moterų šachmatų čempionate surinko 6 taškus iš 9 galimų ir iškovojo bronzos medalį.

Pasaulio moterų šachmatų čempionatai 

Pasaulio moterų šachmatų čempionato viršūnė pasidavė ne iš karto. Atkaklumas jai padėjo ir ji pasiekė savo tikslą.

Atkrentamųjų mačų čempionatai

2006 m. 
Į 2006 m. FIDE atkrentamųjų mačų pasaulio moterų šachmatų čempionatą, kuris vyko Jekaterinburge kovo 10-27, Džju Vendžjin pateko pagal 2004 m. Azijos moterų šachmatų čempionato rezultatus. 

Pirmajame rate 15-metė Džju Vendžjin nugalėjo lenkę Moniką Sočko - 1,5:0,5, antrame - po papildomų greitųjų partijų - gruzinę  Naną Dzagnadzę - 2,5:1,5, o trečiajame susitiko su buvusia pasaulio moterų šachmatų čempione iš Gruzijos Maja Čiburdanidze. 

Šis susitikimas buvo atkaklus: po dviejų lygiųjų pagrindiniame mače rezultatas buvo 1:1. Sužaidus dvi greitąsias papildomas partijas (abi baigėsi lygiosiomis), teko žaisti dvi žaibo partijas. Jas Džju Vendžjin pralaimėjo ir bendras susitikimo rezultatas tapo jos nenaudai – 2:4.

2008 m. 
Į 2008 m. FIDE atkrentamųjų mačų pasaulio moterų šachmatų čempionatą, kuris vyko Nalčike rugpjūčio 10- rugsėjo 18 d., Džju Vendžjin buvo pakviesta pagal 2007 m. Azijos zoninio šachmatų turnyro 3.5 rezultatus. 

Pirmajame čempionato rate Džju Vendžjin po papildomų greitųjų partijų įveikė serbę Natašą Bojkovič - 2,5:1,5. 

Antrame - teko susitikti su 2004-2006 m. pasaulio moterų šachmatų čempione bulgare Antoaneta Stefanova. Abi pagrindinio mačo partijos baigėsi lygiosiomis. Nugalėtojos nustatymui buvo žaidžiamos dvi papildomos greitųjų šachmatų partijos, kurias Džju Vendžjin pralaimėjo. Galutinis rezultatas tapo 1:3 ir ji iš čempionato turėjo pasitraukti.

2010 m. 
Į 2010 m. FIDE atkrentamųjų mačų pasaulio moterų šachmatų čempionatą, kuris vyko Antakijoje gruodžio 2- 25 d., Džju Vendžjin buvo pakviesta pagal 2009 m. Azijos moterų zoninio šachmatų turnyro 3.5 rezultatus.

Pirmajame čempionato rate ji įveikė Arianą Kauli iš Australijos rezultatu - 2:0. Antrajame - susitiko su Baira Kobanova iš Rusijos ir nugalėjo ją rezultatu 1,5:05. Trečiajame - laimėjo prieš Ana Muzičiuk, atstovavusią  Slovėniją – 1,5:0,5. 

Ketvirtajame rate (aštuntfinalyje) jai teko žaisti su inde Humpy Koneru. Džju Vendžjin pralaimėjo juodosiomis figūromis  pirmąją partiją, kurioje buvo išlyginusi padėtį, o antrąją baigė lygiosiomis. Pralaimėjus pajėgiai varžovei mačą bendru rezultatu – 0,5:1,5, teko pasitraukti iš varžybų.

2012 m. 
2011 m. kovo mėn. Džju Vendžjin žaidė Azijos zoniniame turnyre (3.5 zona) ir pateko į 2012 m. FIDE atkrentamųjų mačų pasaulio moterų šachmatų čempionatą. Dalyvaudama čempionate ji įveikė eilę pajėgių žaidėjų: moterų didmeistrę Atusą Parkišjan iš Irano, JAV tarptautinę meistrę Aną Zatonskich, Ukrainos didmeistrę Nataliją Žukovą ir savo tautietę moterų didmeistrę Huan Cjan ir pasiekė pusfinalį. Čia susitiko su Ukrainos atstove Ana Ušenina. Pagrindinis mačas baigėsi lygiosiomis, tačiau Džju Vendžjin pralaimėjo, žaidžiant papildomą greitųjų partijų mačą.

2015 m. 
Į 2015 m. FIDE atkrentamųjų mačų pasaulio moterų šachmatų čempionatą, kuris vyko Sočyje kovo 16-balandžio 7 d., Džju Vendžjin buvo pakviesta kaip 2012 m. pasaulio moterų šachmatų čempionato pusfinalininkė.

Pirmajame čempionato rate Džju Vendžjin laimėjo prieš Shrook Wafa iš Egipto rezultatu - 2:0. 
Antrame - nesėkmė: jai teko šiame turnyre gerai žaidusi Rusijos šachmatininkė Natalija Pogonina, kuriai po lygiųjų pirmojoje partijoje, Džju Vendžin pralaimėjo antrąją ir mačas pasibaigė - 0,5:1,5. 

Jos varžovė ir toliau žaidė sėkmingai bei pateko į čempionato finalą, kur po papildomų greitųjų partijų nusileido pasaulio čempione tapusiai Marijai Muzyčiuk.

2017 m. 
FIDE 2017 m. atkrentamųjų mačų pasaulio moterų šachmatų čempionate, kuris vyko Teherane vasario 11 - kovo 4 d., Džju Vendžjin dalyvavo pagal 2015 vasario mėn. - 2016 sausio mėn. laikotarpio vidutinių reitingų sąrašą.

Pirmajame čempionato rate Džju Vendžjin nugalėjo Nancy Lane  iš Australijos rezultatu - 2:0. 
Antrame - įveikė savo tautietę Zhu Chen  (1,5:0,5), trečiajame, po papildomų greitųjų partijų, laimėjo prieš Rusijos žaidėją Olgą Giriją (3,5:2,5). 

Ketvirtajame (aštuntfinalyje) vėl teko žaisti su tautiete, būsimąją šio čempionato nugalėtoja Tan Džunji. Džju Vendžjin, pralaimėjus baltosiomis antrąją partiją, mačo rezultatas tapo - 0,5:1,5 ir jai teko trauktis iš varžybų..

Didžiojo prizo moterų šachmatų varžybos

2011-2012 m. 
Organizatorių kvietimu ji žaidė 2011-2012 moterų didžiojo prizo varžybose. Šenženo turnyre, surinkusi 6,5 tšk. iš 11-kos galimų, užėmė trečią vietą, bei gavo 100 įskaitinių balų, Nalčike buvo antra (7 tšk. iš 11), Džermuke – penkta (6 iš 11), Ankaroje – aštunta (5 iš 11). Džju Vendžjin iš trijų geriausių turnyrų surinko 305 balus ir bendroje varžybų įskaitoje užėmė penktą vietą.

2013-2014 m. 
Kaip 2012 m. pasaulio moterų šachmatų čempionato pusfinalininkė Džju Vendžjin pateko į 2013-2014 moterų didžiojo prizo varžybas. Ženevos turnyre, surinkusi 6 tšk. iš 11-kos galimų, užėmė šeštąją vietą. Taškente, surinkusi 6 tšk. iš 11, buvo šešta, 2014 m. Lopotoje (Gruzija) – antra (7 iš 11), Šardžoje – kartu su Hou Ifan dalijosi pirmąja vieta (8,5 tšk. iš 11). Susumavus trijų geriausių turnyrų rezultatus, ji surinko 340 balų ir bendroje įskaitoje užėmė trečią vietą.

2015-2016 m. 
2015-2016 m. didžiojo prizo varžybos buvo sėkmingos: laimėjusi turnyrus Teherane ir Chanty Mansijske bei, užėmusi trečią vietą Čengdu turnyre, surinkusi 413,5 balo, bendroje įskaitoje užėmė pirmąją vietą ir iškovojo teisę žaisti mačą dėl pasaulio moterų šachmatų čempionės vardo su Tan Džunji.

Pasaulio moterų šachmatų čempionė 

2018 m. Džju Vendžjin žaidė 10 partijų mačą su savo tautiete Tan Džunji dėl pasaulio moterų šachmatų čempionės vardo. Mačas vyko varžovių gimtuosiuose miestuose: Šanchajuje (1-5 partijos), ir Čongčinge (6-10 partijos). Laimėjusi mačą 5.5-4.5 (+3 -2 =5), Džju Vendžin tapo septynioliktąja pasaulio moterų šachmatų čempione.

Tais pat metais, lapkričio 23, Džju Vendžjin apgynė pasaulio čempionės titulą Chanty  Mansijske vykusiame  2018 m. atkrentamųjų mačų  pasaulio moterų šachmatų čempionate, kai finale, po papildomų trumpųjų partijų, bendru (5-3) rezultatu  įveikė Rusijos didmeistre  Kateriną Lagno.

2020 m. sausio 4-25 d. Šanchajuje irVladivostoke vykusiame pasaulio moterų šachmatų čempionate, 12-kos partijų mačą dėl pasaulio čempionės vardo su pretendente iš Rusijos moterų didmeistre Aleksandra Goriačkina baigė lygiosiomis – 6:6 (+3, =6, - 3).

Nugalėtojos nustatymui buvo paskirtos keturios greitųjų šachmatų (po 25 min)  partijos. Šį  papildomą mačą Džju Vendžjin laimėjo  2,5:1,5 (+1, =3, - 0)  ir apgynė pasaulio čempionės vardą.

Komandinės šachmatų varžybos 

Džju Vendžjin nemažai žaidžia komandinėse varžybose: šachmatų olimpiadose, Azijos moterų komandiniuose čempionatuose, pasaulio moterų komandiniuose šachmatų čempionatuose, Kinijos šachmatų lygoje ir kitose.

Moterų šachmatų olimpiados 

Džju Vendžjin žaidė moterų olimpiadose prie 2-4-os lentų nuo 2008 m. iki 2014 m. už individualų pasirodymą apdovanota vienu sidabro ir vienu bronzos medaliu, o kartu su komanda – trimis sidabro medaliais.

Džju Vendžjin pasiekimai atskirose šachmatų olimpiadose 2008–2014 m.

Pasaulio moterų komandinis šachmatų čempionatas 

2009–2017 m. Džju Vendžin 5 kartus žaidė už Kinijos rinktinę Pasaulio moterų komandiniuose čempionatuose prie 1-os, 2-os ir 4-os lentų. Surinko 25 taškus iš 42 galimų (+15; =20; – 7) ir tai sudarė 59,5% galimų taškų. Už individualų pasirodymą iškovoti 3 aukso ir du bronzos medaliai. Už komandinį – du aukso, du sidabro ir vienas bronzos medalis.

Džju Vendžin pasiekimai atskirose Pasaulio moterų komandiniuose šachmatų čempionatuose.

Azijos moterų komandinis šachmatų čempionatas 

2010 m. Azijos žaidynėse Guangdžou, žaisdama prie 2-os lentos už Kinijos moterų šachmatų komandą, pelnė komandinį aukso medalį.

2012–2016 m. ji prie 1-os ir 2-os lentų žaidė trijuose Azijos moterų komandiniuose šachmatų čempionatuose, kur surinko 16 tšk. iš 20 galimų (+14; =4; -2), kas sudarė 80% galimų taškų. Už individualų pasirodymą iškovoti 2 aukso ir vienas sidabro medalis. Už komandinį – trys aukso medaliai.

Džju Vedžjin rezultatai atskiruose Azijos komandiniuose moterų šachmatų čempionatuose.

Kinijos šachmatų lyga 

(2005–2017) žaidė Kinijos klubinių šachmatų komandų lygoje, kur sužaidė 246 partijas ir surinko 176 taškus (+138; =76; -32) – tai sudarė 71,5% galimų taškų. Žaisdama Kinijos šachmatų lygoje už Šanchajaus miesto komandą – SHGH, laimėjo 5 komandinius aukso, vieną sidabro ir tris bronzos medalius.

Džju Vendžjin rezultatai Kinijos šachmatų lygoje.

Kitos varžybos 

Džju Vendžjin Saudo Arabijoje vykusiame FIDE 2017 m. pasaulio moterų greitųjų šachmatų čempionate užėmė pirmąją vietą. Ji laimėjo 2011 m. moterų didmeistrių turnyrą Hangdžou.

Šaltiniai

Nuorodos 
Niklesh Kumar Jain. Džju Vendžjin interviu. Pirmoji dalis
 Niklesh Kumar Jain. Džju Vendžjin interviu. Antroji dalis
 Džju Vendžjin pasiekimai ir šachmatų partijos

Kinijos šachmatininkai
Šachmatų didmeistriai